Springbokke reeds verby die kruispadToe Brendan Venter ná die gelykop toetse teen die Wallabies getwiet het dat alles nie net om wen draai nie, maar oor die vordering wat daar gemaak word, is daar maar net kop geskud. Venter het vanselfsprekend geskerm vir die Bokke; hy wou die positiewe daaruit haal, maar dit kan die ondersteuners nie meer paai nie. Hulle is vuisvoos, die rugbylus is gedemp, hulle is moeg vir verskonings en mooipraatjies, vir die slae wat hulle op alle vlakke in die samelewing kry. Dis hoekom dit so belangrik is dat die Bokke goed moet vaar, dat hulle MOET wen en dat daar WEL vordering gemaak word. Dis baie maklik om langs die kantlyn te staan, maar immers steek die ondersteuners hul hande diep in hul sakke. Hulle is bereid om tot R950 vir ŉ toetskaartjie op te dok (is dit nie dalk om die All Blacks in aksie te sien nie?). Hulle betaal om wenrugby, en nie vordering nie, te sien. Hulle wil met ŉ glimlag huis toe gaan, nie om bitter langs die braaivleisvuur te staan nie. Maar om dit Saterdag in die toets in die Rugbykampioenskap teen die All Blacks op Nuweland te vermag, sal bitter, bitter moeilik wees. Om te herstel van ŉ nederlaag van 0-57 in Albany sal nie maklik wees nie. Daar sal baie diep gedelf moet word om die wiel weer te laat draai, veral as jy nie die Wallabies in Bloemfontein en Perth kon klop nie. Is die span wat die Bok-afrigter, Allister Coetzee, en sy medekeurders teen die All Blacks gekies het, daartoe in staat? Ek glo nie, al is daar op groot, sterk en swaar voorspelers teruggeval. Onthou, twee van hulle, Pieter-Steph du Toit en Francois Louw, speel uit posisie. Dis maklik vir Coetzee om te sê dat Louw al voorheen die nr. 8-trui gedra het. Maar in hoeveel van sy 53 toetse? Dis maklik om te se dat dit die perfekte losvoorspelerkombinasie is. As dit wel so is, hoekom is hulle nog nie voorheen gekies nie? Ja, dalk kan dit blapse in die lynstane toesmeer (dit het vir meer gelyk na powere ingooiwerk deur Malcolm Marx en swak kommunikasie in vorige toetse). Ja, al drie slotte is langer as 2 m en weeg swaarder as 115 kg. Ja, dalk kan daar groter skrumkrag wees en ja, dalk sal daar meer gedryf en gerolmaal word. Maar wees maar verseker, die All Blacks gaan nie die bal onnodig uitskop nie. Hulle gaan nie die lynstane op ŉ skinkbord vir die Bokke gee nie, en hulle sal besit van die Bokke af weghou sodat die voorspelers nie kan dryf en maal en oorheers nie. Wat wel teen die All Blacks kan tel, is dat hulle reeds die Rugbykampioenskap gewen het en dat die lang vlugte van Buenos Aires af hulle kan tap. Maar wat in hul guns is, is dat Nuweland hul grootste bondgenoot weg van die huis is, dat hulle hul beste beskikbare span gekies het en dat hulle ŉ sielkundige houvas op die Bokke gekry het – en dat hulle die beste span in die wêreld is. Die spanne – Suid-Afrika 15 Andries Coetzee, 14 Dillyn Leyds, 13 Jesse Kriel, 12 Jan Serfontein, 11 Courtnall Skosan, 10 Elton Jantjies, 9 Ross Cronje, 8 Francois Louw, 7 Pieter-Steph du Toit, 6 Siya Kolisi, 5 Lodewyk de Jager, 4 Eben Etzebeth (kaptein), 3 Ruan Dreyer, 2 Malcolm Marx, 1 Steven Kitshoff. Bank: 16 Chiliboy Ralepelle, 17 Trevor Nyakane, 18 Wilco Louw, 19 Franco Mostert, 20 Jean-Luc du Preez, 21 Rudy Paige, 22 Handré Pollard, 23 Damian de Allende. Nieu-Seeland 15 Damian McKenzie, 14 Nehe Milner-Skudder, 13 Ryan Crotty, 12 Sonny Bill Williams, 11 Rieko Ioane, 10 Beauden Barrett, 9 Aaron Smith, 8 Kieran Read (kaptein), 7 Sam Cane, 6 Liam Squire, 5 Scott Barrett, 4 Sam Whitelock, 3 Nepo Laulala, 2 Dane Coles, 1 Kane Hames. Bank: 16 Codie Taylor, 17 Wyatt Crockett, 18 Ofa Tu’ungafasi, 19 Patrick Tuipulotu, 20 Matt Todd, 21 Tawera Kerr-Barlow, 22 Lima Sopoaga, 23 David Havili. Skeidsregter: Jérôme Garcès (Frankryk) Assistent-skeidsregters: Romain Poite (Frankryk), Shuhei Kubo (Japan) Televisieskeidsregter: Rowan Kitt (Engeland) Afskop: 17:05. Verwagte weer: Bewolk, koelerig (18 grade) en wind (23 km/h)